Korla

Korla (; ; ) Txinako Xinjiangeko Uigur Eskualde Autonomoko bigarren hiri handiena da, Bayin'gholin Mongoliar Prefektura autonomoko hiriburua hain zuzen ere. Zetaren Bidean kokaleku garrantzitsua izan zen.

 Geografia eta klima 
 Kokapena 
Tarim arroaren barnean dagoen hiria da Korla. Ürümqi hiriburutik 200 kilometro hego-mendebaldera, baina Tian Shan mendikatea inguratu behar denez distantzia handiagoa egin beharra dago. Antzina garrantzitsua izan zen Karasahr hiria 7 kilometro iparraldera dauka. Tiemen pasabideak lotzen ditu hiri biak eta Zetaren Bidean dagoen estugunea izanik defendatzeko erraza izan zen historian zehar.

Kaidu ibaiaren bi ertzetan zabaltzen da Korla, hau ez da ohikoa Xinjiangeko hirietan. Txinatarrek Kongque izena ematen diote ("pauma ibaia") eta uigurrek Konqi Darya ("larrugileen ibaia").

 Klima 
Klima oso gogorra da, basamortu kontinentaleko muturreko klima hain zuzen ere.

 Historia 
 Antzinako erresuma garaia 
Korla Yuli (尉犁) izenarekin ezagutu izan zen Han dinastiaren garaian. Hanshu liburuan (K.a. I. mendea) esaten denez 1.200 etxalde eta 9.600 biztanle zituela esaten da, hauetatik 2.000 gizon armak hartzeko gai zirena gainera. K.o. 61 urtean Xiongnu leinuek 15 erreinutako biztanleekin (Korla, Karasahr eta Kucha barne) 30.000 gizonetako armada osatu zuten eta hegoaldeko Hotan hiria osatu zuten. 94. urtean txinatarrek mendeku hartu zuten Ban Chao generalaren gidaritzapean. Honek Yanqi (Karashahr) eta Yuli (Korla) hirietako erregeen buruak Txinako hiriburura (Luoyang) bidali zituen bere garaipenaren mezu gisa. 106 eta 125 urteen artean Medndebaldeko lurraldeen matxinada gertatu zen. Korla eta Hoxudeko erregeek txinatarren menpekotasuna ez zuten onartzen. Dunhuangeko gobernadorea Ban Yong zen (Ban Chaoren semea) eta honek hiri biak erasotu eta garaitu zituen.

 Karasahr-en menpe 
III. mendean aiatzen denez Korla, Hoxud eta Shanwang hiriak Karasahr erresumaren menpean zeuden eta ordutik aurrera hari lotuta egon ziren. 632 urtean Tang dinastiaren zergadun bihurtu zen Karasahr, baina aldi berean Zetaren Bidearen garai oparoena etorri zen. IX. mendean uigurrek Qocho erresuma eratu zuten eta XIII. mendean mongolek eremua eskuratu eta Txagatai Khanerriaren barnean gelditu zen.

 Azken urteak 
Kashgaria erresumako Yaqub Beg jeneral musulmana Qing dinastiaren mendebaldeko lurraldeak konkistatzen saiatu zen, baina 1877 urtean Korla hirian hil eta iraultza bertan behera gelditu zen.

1887 urtean Francis Younghusband esploratzaile britainiarra bertatik pasatu zen Pekinetik Indiara zihoala. Bidean ikusitako hirekin alderatuta nakazaritza oparoena zeukala idatzi zuen. Artoa zen nagusi baina arroza ere landatzen zen. Txinatar herri txiki bat aurkitu zuen, 370 m² ingurukoa eta buztinezko 11 metrotako garaiera zuen harresi batek inguratua. 1'6 kilometro hegoaldera turkiarren hiri txiki bat zegoen, baina harresiak erebat suntsiturik zituen. Karasahrrek baino denda hobeak aurkitu zituen, baina ez Turfangoak bezain onak.

 Ekonomia 
Ura erruz duenez nekazaritza sail handiak daude hiriaren inguruan, eta honi esker Korla beti izan da hiri oparoa, Karasahr hiriarekin batera. Korlako madari "usaintsuak" (Pyrus bretschneideri Rehd.) oso ezagunak dira. 1950. hamarkadan Taklamakan basamortuan petrolioa aurkitu zenean Korlak hartu zuen honen monopolioa eta Karasahr baino populatuagoa eta garatuagoa bihurtu zen berehala. Petrolioa aurkitu aurretik herri txiro txiki bat zen, baina ondoren txinatar ugari etortzen hasi ziren eta agur egun ere urtero batazbeste 20.000 biztanletan igotzen du populazioa.

Korla aireportua hiritik gertu dago, itsas mailarekiko 927 metrotako altueran.

 Demografia 
2007 urtean 430.000 biztanle zituen eta 2018an 770.000ko estimaturiko populazioa du. Gehienak Han txinatarrak dira. Gutxiengoen artean uigurrak (100.000 inguru), mongolak eta Hui txinatarrak daude, eta kopuru txikiagotan kazakhak, kirgizak, xibeak, tajikak, uzbekoak, tartariarrak eta beste hainbat.

 Ondasun nabarmenak 
 Tiemen pasabidea
 Kaidu ibaia
 Bosten aintzira
 Korla aireportua

 Iruditegia 

 Erreferentziak 

 Kanpo estekak 

Kategoria:Xinjiango hiriak
Kategoria:Zetaren Bidea Txinan
Kategoria:Zetaren Bideko hiriak